Senin, 13 Februari 2012
Satua Bali : Dewi Kunti Kawehin Mantra Sakti
Kacrita Raja Sura madué putra kakalih, sané lanang mapeséngan Wasudéwa lan sané istri mapeséngan Déwi Pritha. Raja Sura puniki madué misan sané mapeséngan Raja Kuntibhoja sané ten madué putra. Krana sih Raja Sura masameton, raris ida ngwéhin putrin idané, Déwi Pritha, kadadosang anak angkat. Sanget sayang pisan Raja Kunthibhoja ring putri angkat idané lan kaaranin Déwi Kunti Tatkalaning rahina purnama kadasa wénten brahmana sakti simpang ring purin Raja Kuntibhoja. Kasimpangin brahmana sakti wikan sané mapeséngan Rsi Durvasa, garjita pisan kayun Raja Kuntibhoja. Santun pisan panyambraman sang raja. Drika Déwi Kunti taler sareng ngaturang ayah nyanggra pangrauh sang brahmana sakti. Manggihin Déwi Kunti bakti pisan ngturang ayah drika, raris Sang Brahmana mapaica mantra sakti sané prasida nuur betara sané kapuja lan ngwéhin panugrahan utama. Déwi Kunti tulus bakti kaicénin puja mantra punika. Sesampunné sué, Sang Brahmana budal. Ri tatkala rahina becik, Dèwi Kunti ngampakang jelanan genah dané sané asri pisan. Doh kapanggih Gunung Himawanpada lan Luah Gangga toyannyané ening pisan, kemerlap katempuh sinar surya. Manggihin sinar surya ngulangunin pisan, metu kayun Déwi Kunti pacang nguncarang mantra sakti paican Rsi Durvasa punika. Raris Sang Déwi ngambil sekar lan dupa mamuja nguncarang mantra punika. Wusan mamuja ngaturang sembah bakti, jeg pramangkin toyan tukad maubah warna dados putih galang nyentak nyuminar lan ring sinar galang punika ngadeg Hyang Baskara alon napeki Déwi Kunti saha masabda. "Déwi sampun mamuja Hyang wus Betara sané kaacep ring kayun lan mangkin pacang mapica nugraha ring Déwi,” kénten sabda Betara Surya. Drika Déwi Kunti éling ring pandikan Sang Rsi Durvasa, sira ja Hyang Betara sanè acep cening Ida bakal gelis rauh lan mapaica nugraha. Durung polih Déwi Kunti matur raris Betara Surya masabda malih.
"Nénten Déwi uning napi paican Hyang Déwa sané puja cening?”
"Nènten," ngejer panyawis Déwi Kunti.
"Cening sampun mamuja Betara Surya lan cening kaicén putra tampan wikan lan sakti," kènten baos Déwa Surya raris mekul Déwi lan ngwisikan malih mantra utama. Dèwi Kanti ngejer miragi wecanan Betara Surya. Durung éling ring angga ri tatkala miragi wecanan Betara Surya, drika Déwi Kunti ngrasayang iying pakayunan lan kagiat manyingak krana suung ten wènten sira ring samping idané sakadi wawu Betara Surya mekul ida. Bengong manglayang pakayunan Déwi Kunti punapi artos wecanan Betara Surya, ida pacang kaicénin putra bagus wikan lan sakti. Sinar suryané ngancan galang panggihin ida, nanging manah idané kantun remrem mikayunin wecanan Betara Surya wawu.
from : Bliyanbelog.blogspot.com
Satua Bali : Sang Hyang Gana
Wenten katuturan satua Raksasa magoba aeng, kabinawa tur ngreresin pisan tan pendah Sang Kalantaka. Raksasane punika mawasta Nilarudraka. Kalintang sueca wiakti Ida Bhatara Rudra ring ipun mapaica waranugraha sane marupayang kesaktian mautama. Majalaran paican Ida punika mawastu ipun tan prasida kapered antuk sakancan senjata, napi malih pacang sida kapademang olih manusa, denawa miwah Dewata. Riantukan ipun punika rumasa tekening padewekan purusa, sakti tanpa tandingan, raris metu manah ipun sane boya-boya, minakadi ipun mamunyah, wimoho, stata brangti, ngapak-apak, tan mari nyapa kala aku. Sekancan parilaksanan ipun stata ngardi res sang ngantenang. Duaning asapunika kawentenang ipune para panjak rauhing para Ratune ten wenten sane purun sami ngandep kasor. Kabawos sane mangkin sami para Ratune sane wenten ring jagate prasida kakasorang olih ipun. Riantukan asapunika, raris sane mangkin ipun ngelanturang tetujonnyane ngelurug Suargane. Sapetekan ipune ke Suarga kasarengin olih bala wadua raksasa sane ebek jejel ten kaetang makuehnyane tur sami dahat wirasa tankapangpangan. Para Dewata miwah Resin ambarane, tan prasida nangkepin panglurug I Detia Nilarudraka. Riantukan asapunika raris pada Dewatane ring Suarga sami malaib ngarereh genah masingidan. Kacarita sane mangkin para Dewatane ring genahe masingidan ngawentenang paparuman sane matetujon ngerincikang naya upaya mangda prasida ngasorang I Detia Nilarudraka. Peparuman punika kamanggalaning olih Bhegawan Wrhaspati sane gumanti pradnyan tur waged ring wiweka. Manut penarkan Bhagawan Wrhaspati, Detia Nilarudraka wantah prasida kakasorang olih putran Ida Bhatara Siwa sane maprarai gajah. Risampune asapunika wenten pangandikan Bhagawan Wrhaspati sane nyalarang pikayunan, para Dewatane sumingken bingung, santukan sampun kauningin Bhatara Siwa durung madue putra. Turmaning Bhatara Siwa duk punika kanjekang ngelaksanayang yoga samadi ring gunung Kailasa, semalihe para Dewatane tan wenten sane purun ngusak-asik yogan Ida santukan jerih pacang keni pastu. Paka pamutus daging bebaosan sajeroning paruman, wantah Bhatara Smara sane kajudi pacang ngoda yogan Ida Bhatara Siwa, mangda sida kalebarang, turmaning mangda Bhatara Siwa prasida matemu awor salulut ring rabin Ida Dewi Uma, ngelantur prasida pacang madue putra maprarai gajah. Tan asue, raris rauh kocap Sang Hyang Smara ring pucak gunung Kailasane genah Ida Bhatara Siwa nangun Yoga Semadi. Irika raris Sang Hyang Smara nibakang panah Idane, tur ngenenin ulun arsan Ida Bhatara Siwa. Indike punika sane ngawinan yogan Ida Bhatara Siwa mawastu buyar, tur metu pikayun Idane arsa pacang awor salulut ring rabinida Dewi Uma. Sane mangkin kacrita Ida Bhatara Siwa jagra saking yoganida, kaaksi Sang Hyang Smara ayat ngenahang gandewa sane kaanggen manah Bhatara Siwa ring payogan. “Sang Hyang Smara sane ngawinang yogan manirane buyar.” Sapunika kapikayun olih Ida Bhatara Siwa yoganida mawastu buyar mawit sangkaning kabencana olih Sang Hyang Smara. Punika awinan Ida Bhatara Siwa kalangkung duka, mawastu saking netranida sane katrini metu agni angabar-abar nuju tur ngeseng Sang Hyang Smara mawastu Ida pramangkin dados awu. Para dewatane sane ngutus Sang Hyang Smara sami rumasa iwang tur ngaksama. Pabuat para Dewatane ngutus Sang Hyang Smara wantah sumangdane I Detia Nilarudraka presida kapademang turmaning Suargane prasida rahayu rahajeng. Kaceritayang sane mangkin Ida Sang Hyang Ratih uning indik rabinida, sampung seda kageseng olih Bhatara Siwa. Sang Hyang Ratih raris tangkil ring Bhatara Siwa tur mapinunas sumangdenya Bhatara Siwa ledang ugi ngurip malih rabinida, Sang Hyang Smara kadi jati mula. Sakewanten Bhatara Siwa ten kayun malih ngurip Sang Hyang Smara. Hyang Ratih banget mapinunas mangda Bhatara Siwa ledang ngeseng Sang Hyang Ratih, gumanti mangda macihna Ida ngelarang pati brata tur awune prasida matunggalan. Riantukan banget lab kedeh pisan pinunas Sang Hyang Ratih, raris Bhatara Siwa nagingin pinunas Sang Hyang Ratih, raris Ida kageseng antuk netra katrini tur sida nunggal. Punika awinan Sang Hyang Smara Ratih tan madue stula sarira. Santukan Bhatara Siwa sampun keni panah Sang Hyang Smara mawastu pekayunan Ida kaliput raga kasmaran nglantur awor salulut ring rabi, sane ngranayang Dewi Uma mobot. Risampune Bhatara Siwa awor salulut, Dewi Uma malih mapinunas ring rakan Ida, mangda Sang Hyang Smara lan Sang Hyang Ratih kaurip malih. Sakewanten Bhatara siwa nenten nagingin pinunas Dewi Uma pacang nguruip malih Sang Hyang Smara lan Sang Hyang Ratih. Bhatara Siwa wantah nglugrayang awun Sang Hyang Smara lan Sang Hyang Ratih kasambehang ring jagate. Sang Hyang Smara prasida nyusup ring pakayun sang purusa, lan Sang Hyang Ratih nyusup ring kapayunan sang pradana. Punika awinan purusa pradana rauh amangkin ten prasida kapasahang, sane pacang gumanti ngawerdiang jagate. Sane mangkin kabawos, rikanjekan Dewi Uma mabebaosan sareng Bhatara Siwa, kancit wenten gajah petak druwen Ida Bhatara Indra sane mawasta Airawana ngelintang ring ajeng Ida. Indike punika sane ngawinang Dewi Uma dahat tengkejut ngaksi kawentenang gajahe punika, sane ngeranayang Dewi Uma ngembasang putra sane mapesengan Sang Hyang Gana sane maprarai gajah. Wawu embas Sang Hyang Gana, raris kapangandikayang olih para Dewatane mangde nyiatin I Detia Nilarudraka, mawit sangkaning pekayun Hyang Parama Wisesa, awinan satunggil Sang Hyang Gana katigtig ten mari angganida ngagengan, tur pramangkin duur. Kala punika Sang Hyang Gana raris munggel siung Idane asiki kaanggen sanjata sane pamuput prasida mademang Detia Nilarudraka. Mawinan Suargane rauh mangkin sida rahajeng sane pinaka tatujon utama manusane.
from ; Bliyanbelog.blogspot.com
Satua Bali : Sang Sutasoma Dados Caru
Wenten katuturaran sang Purusada, Prabhu Yaksa ring Ratna Kanda. Ida Parya ngaturang punagi ring ida Bhatara Kala, antuk para ratu satus diri. Nika ngawinang Ida nglurug jagat. Singalane praya ngejuk sang Prabhu Jaya Wikrama. Santukan Ida Sang Prabhu Jaya wikrama kalintang sura wira ring payudhan, raris yudhane rames pisan kadi segara angalun, suaran kuda, gajah lan raksasane kadi ombak ngrebahang gunung. Duaning asapunika yudhane sang jaya wikrama raris seda. Atman idane ngungsi suarga loka. Nike ngawinang sang purusadha kalintang kosekan ring kayun. Santukan asapunika sang purusada nglurug jagad widharbane ngantos sang prabhu keni cidra raris kabrasta lan kakeberang. Sesampune jangkep polih ratu satus diri, irika sang purusada wau ngaturang punagi punika ring ida bhatara kala. Ida bhatara kala nenten nerima punagi punika santukan nenten medaging prabhu astina ida sang sutasoma. Tan asue sang prabhu purusada lan balawadwa raksasane raris nglurug jagad astinane praya ngejuk sang sutasoma. Kocap sang sutasoma duke pinaka rikala mapikayun nabdabang indik karahayuan jagad antuk kawelasan idane ngaksi jagat astinane kausak, ida makayun nyerahan angga mangda sang purusada jangkep naur punagi tur jagat astinane prasida rahayu. Asapunika wantah kadharman sang nglaksanayang budhacitta. Patut ngardiang kirti makalarapan mikolihang pamargi nincapang budhaloka. Sakewanten para tandhamantri, baudandha, raja putrane nenten matutang kayun sang sutasoma asapunika raris sagrehan ka kuruksetra mapagut ring baladwa raksasa panjak sang purusadane. Yudhane yakti rames balawadwa sang purusadane lilih, akeh sane kapadhemang makadi: prabhu makada lan prabhu awangga kasedayang antuk sang dosa bahu. Santukan asapunika sang Purusada kroda raris mamurti, anggone saksat gunung mahameru , prabhune ruangatus, bahune ruangewu, sami manganggen sanjata bajra, gadha, mosala, cakra, canda asamuang trisula, tur ngemedalang geni ngalad-ngalad. Balawadwa Astinane akeh sane geseng, pondok, taru, tegal sane nampek ring kuruk setra sami geseng tanpa gantulang. Sang Sutasoma sane kairing antuk sang Sucitra pinaka sara tigra uin payudhane ring kuruk setra. Sapangrauh ring kuruk setra kapanggih sang purusada kantun mamurti, anggane ageng ngamedalang geni ngalad-ngalad, irika sang Sutasoma mangarepang, pramangkin api telas dados toya lintang tis, sami sane padhem mawali murip, asing kacingak paripurna malih. Irika sang purusada ngujanin sang sutasoma antuk panah, nanging sami sanjatane mauah minakadi cakra dados tunjung, kunta dados pudak, langkap dados semining gading, bajra dados mas manik, mangkin ida sang purusada sampun keni adnyana wimala raris rebahtan sidha mamurti kadi jati mula. Sesampune sang purusada kasusupan budhi satwam, angkara murka idane ical, raris matangi tur ngelut sukut sang sutasoma, nunas ampura miwah nenten makayun ngaturang sang sutasoma, ring bhatara kala sang sutasoma mapikedeh mangda katurang para retune satus mangda kalebang. Sesampune para retune kalebang, sang sutasoma raris katurang ring bhatara kala. Bhatara kala ledang pisan raris nyempal sang sutasoma antuk sanjata, nanging sami sanjatane tan wenten mintulin,krodane tansipi raris nyuti rupa dados naga agung, nguntal sang sutasoma, nanging wau cokor I dewane kawanten prasidha kauntal sampun marasa kawaregan. Dening kasusupan manah suci, lobha angkarane matinggal kagentosin antuk welas asih sang sutasoma raris kamedalang, bhatara kala sampun kadi jati mula, raris nyumbah, mapinunas maguru ring sang sutasoma
from : Bliyanbelog.blogspot.com
Satua Bali : I Siap Selem
Ada katuturang satua I Siap Selem ngelah pianak ptiung ukud makejang pianakne siteng-siteng lan krencengkrenceng. Sakewala ada aukud ane paling cerike tusing mabulu. Sawireh panakne ento tusing mabulu nyantos ke kampid, adanina I Olagan. Memene keadanin Siap Selem duaning bulune selem, batisne selem lan cucuk mase selem. I siap selem saja anteng lan jemet pesan ngekehang panakne amah-amahan. Kacarita jani ada I Kuuk maumah di natah abesik ngajak I Siap Selem. I Kuuk ngelah masih ia pianak ane enu cerik-cerik. Sedek dina anu, guleme peteng dedet tur ujane bales pesan. Duaning umahne I Siap Selem tuduhang, pedaleme panakne enu cerik-cerik ujanan. Duaning abuka keto laut I Siap Selem madunungan lan nginep di umahne I Kuuk tur baange I Siap Selem pules di paone. Petenge ento I kuuk tusing dadi pules-pules mapan I Kuuk ngrincikang naya upaya utawi ngeka daya apang dadi ngamah ben panakne I Siap Selem, panakne I Kuuk suba dot pesan ngamah ben panakne I Siap Selem sambilanga mamunyi kene : “Icang baang tendasne me, icang basangne me, icang seguk-segukne dogen me, icang batisne me. “ Dingeha kone pakrengkenganne I Memen Kuuk ajaka panak-panakne abuka keto teken I Siap Selem, duaning petenge ento I Siap Selem tusing pules. Inggih Semeton wenten iklan akidik ngiring simpang ring WARUNG BALI - love bali, wantah warung online, sira sane seneng maadolan, suksma Suba lantas keto, dadi I Siap Selem ngeka daya tur mangunang panak-panakne buka papitu. “ Ih cai, nyai ajak makejang panak meme, I Kuuk suba siaga bakal ngamah I deweke ajak mekejang, ane jani lakar ja mulih makeber seka ukud apanga saru lan tusing dingeha teken I Kuuk. “Ditu lantas panakne ane paling gedena nyumunin makeber, berber, burbur suak. Dingeha munyin abuka keto teken I Kuuk, lantas ia matakon, “Ih Siap Selem, munyin apa ento? Mesaut I Siap Selem, “Oh ento, don timbul nonga ulung. “Buin makeber ane lenan, berber, burbur sruak. “Siap Selem apa ento ulung?” Masaut buin I Siap Selem..,”Don tiing ento men Kuuk. “Dadi telah kone suba panakne I Siap Selem makeber ninggalin tongosne nginep. Sakewala enu aukud I Olagan dogen. Dening ia tan makampid dadi keweh pesan memene. Ditu lantas I Siap Selem nuturin I Olagan. Cai-cai Olagan, tuahke saja nasibe tusing dadi kelidin, kene lantas Cai buka jani ngelah kampid tusing mabulu ane ngranayang cai tusing nyidang mekeber. Cai jani lakar kutang meme dini, cai lakar serung meme aji batu. Da pesan nyen cai pesu uli batune ene yen pet pada teka I Kuuk mai, sinah suba lakar ngamah cai. Kene abete masaut, inggih jero Wayan yening Jero Wayan jagi nadah tiang pocol-pocol jero, napi mawinan tiang puniki kantun cerik, ben tiange akidik, belig, tur pait makilit. Nah, pungkuran yening sampun tiang gede lan sampun tumbuh kampid irika wawu becik tur jaen ben tiange” keto kone pituturne I Siap Selem teken pianakne I Olagan. Berber burbur kresuak. Ningehang munyine ento buin I Kuuk matakon “Apa ento Siap Selem munyine gede pisan ?” Makelo tusing ada pesaut, tuah munyine I Olagan ane dingehe kauk-kauk. “Ija ya kalaine panakne I Olagan dadi munyin iane dogen dingeh. Beh ento jenenga munyi ane ibi sanja orahanga don timbul, don tiying, teken I Siap Selem. “Lantas nygjag panak kuuke makejang magarang nagih ngamah I Olagan. Duaning gageson tur pada magarang nagih ngamah I Olagan, ditu lantas ada nyagrep batu kadene panakne I Siap Selem nyantos kepus gigine. Di subane keto inget I Olagan teken tutur memene, tur mamunyi buka kene, “Ih Jero Wayan, yan dadi pangidih tiange, mangkin sampunang tadaha tiang duaning ben tiange kari belig malih pait. Pungkuran yan sampun tiang ageng, kampid tiang tumbuh bulu, rah tiange akeh, rikala irika rarisang sampun tadah tiang sapakayun Jerone!” Sesubane ada pangidih I Olagan buka keto satinut I Kuuk ngajak panak-panakne. Ditu lantas I Olagan pesing-pesingan lan baanga ngamah sewai apang enggalang gede, tur I Olagan urukakanga menek kaundage. Kaceritayang jani suba kone gede I Olagan, bulunnyane samah ditu lantas I Kuuk ajaka panakne makejang nagih ngamah ia. Nadak kone ia I Olagan ngeka daya, tur mamunyi buka kene, “Inggih Jero Wayan mangkin ja nyandang tiang baksa, nanging wenten pinunas tiange ring Jerone, keburang tiang dumun ping solas mangda sumbreh getih tiange tur becik baksa Jero malih akeh keniang. Sesampune puput ping solas tiang makebur, rarisang sampun tiang baksa. “ Dadi belog tutut I Kuuk laut kakebur keburang I Olagan. Suba kone pin dasa I Olagan ka keburang, ane buin cepok kasangetang ngeburang kanti tegeh, sinambi panak-panakne I Kuuk magending, “Ber-ber ketiber I Olagan duweg makeber, berrrr…. I Olagan nambung ngalih memene lan nyaman adi tengah bete. Enggang bungutne I Kuuk kauk-kauk ngaukin memene. Mesaut memene I Kuuk, “Kenkenang men cai, nyai bas aluh tus bas enggal ngugu munyin I Olagan tusing pesan makeneh-keneh malu, jani awake payu kado, nah endepang deweke !” Sedekang dina anu, I Siap Selem mejalan-jalan sambilanga ngalih amah disisin tukade. Ditu I Siap Selem ajaka panak-panakne masemu bingar saha magegendingan. “Ngik ngak ngik gigi pungak negor batu. “Dingeha pawalekne I Siap Selem uli selat tukad teken I Kuuk ditu pesu gedegne I Kuuk. Yadiastun keto, I Kuuk tusing ngidang ngorahang apa.
Pupulan Satua Bali olih I Ketut Keriana, M.p.d
Suksma antuk The Black Cat Arts saking *bcduncan
Satua Bali : I Tuma Teken Titih
Semeton sami kari eling ten sareng satue niki , satue niki sane sering pisan kacritaang olih niyang tyang daweg tyang kari alit niki tyang kopi saking blog pisaga Bliyanbelog.blogspot.com
Tuma Teken Titih
Kacarita ada tuma, nongos di lepitan tilam anake agung. Ditu ia kapepekan amah, maan ngisep rah anake agung, kanti mokoh. Nanging I Titih nongos di selagan dingding anake agung. Dening ia ngiwasin I Tuma mokoh, lantas ia kema ngalih I Tuma. Satekede ditu, I Titih matedoh ngomong, “Inggih jero gede, angob pisan titiang, ngantenang jerone wibuh. Sinah jerone kapepekan ajeng-ajengan. Nanging titiang setata kakirangan amah, kantos titiang berag sapuniki. Yan wantah jerone ledang, titiang sareng iriki. Mangda titiang dados sisian jerone. Titiang pacang ngiring sapituduh jerone.”
Jumat, 09 Desember 2011
Satua Bali : Sang Arjuna Polih Panugrahan
Sang Arjuna Polih Panugrahan
Kaketus Saking : Iktihasa Arjuna Wiwaha
Kacrita mangkin Niwatakawaca sayan dot manahnya nguugang suargane. Para punggawa miwah para tanda mantrinya sami sakti tur misadia ngetohang urip, melanin Niwatakawaca. Akeh sampun genah-genahe ring suargan karusak olih Niwatakawaca. Sawireh asapunika raris Ida Sang Hyang Indra makarya naya singid marupa sabaya dagingnya Niwatakawaca pacang kaicen upah. Pamuputnya naya punika mapikenoh becik santukan Niwatakawaca usan ngrusak suargane. Nanging Niwatakawaca sampun uning dikapan para dewatane kayun lakar makekasihan melah-melah sareng watek raksasane. Punika awinan Niwatakawaca tangar, tumuli ngutus teteliknyane nylusup rauh ka jagat tigane. Sapangrauh tetelike ipun ngaturang gatra indik Sang Arjuna matapa ring Gunung Indrakila. Samalihnya sampun polih panugrahan punika mawinan Sang Arjuna kaanggen kanti antuk Ida Sang Hyang Indra. Punika awinan Niwatakawaca ngutus raksasa momo Si Murka sane sampun kalumrah daat sakti praya ngrusak yasan Sang Arjunane. Tan ucapan Si Murka ring margi kacrita sampun raauh ring Gunung Indrakila. Mailehan ipun ngrerehin genah Sang Arjuna nangun yasa nanging nenten kapanggih. Mawastu ipun brangti sahasa pacang ngusak Gunung Indrakilane mangdane obah yasan Ida Sang Arjuna. Mawastu Si Murka masalin rupa dados celeng daat kabinawa aeng tan bina sakadi Kumbakarna. Gunung Indrakilane kalumbih, tanahe masepuk batu-batunyane sambeh maleketik, punyan-punyan kayune akeh bah balbal paslengkat. Goane genjong magejeran dindingnyane belah siag. Dening asapunika digelis Sang Arjuna nglesuang yoga, uning ring karauhan durmanggala. Medal Sang Arjuna malincakan sinambi makta panah sregep saha gandewa sampun mapentangang. Kacingak celenge nglumbih, batu pilahdekdek remuk asing poroda, sinamian sambeh plaketik. Daat gegaok Sang Arjuna nyingakin tingkah celenge krura pisan nglumbihin gunung. Gelis madabdab raris nyaluk kawaca tur gelang. Sasampune puput mabusana raris Ida sayaga nyantos sapangrauh i celeng. Kacrita mangkin Ida Sang Hyang Siwa taler rauh magredegan mrika. Pamargan Ida jangkep kairing antuk para dewa resine. Saking Siwa Loka Ida Sang Hyang Siwa uning tur ngaksi kawentenan Sang Arjunane sampun puput yasan Idane. Ne mangkin panamayan Ida Sang Hyang Siwa nureksain majalaran antuk rebat, anggen Ida ngaruanang kadiran Sang Arjunane. Punika awanan pajalan Si Murkane kasarengin Ida Sang Hyang Siwa. Ida nyaru-nyaru sakadi tingkah juru boros, mangda polih dalihan marebat ring Sang Arjuna. Critayang mangkin celenge sedeng nyantepa nglumbih tumuli kaintip olih Sang Arjuna. Sang Hyang Siwa taler sareng ngintip celenge, tur kadangsekin tumuli raris kapanah antuk panah mamutama mawastu keni lambungipune. Sadaweg punika Sang Hyang Siwa nyarengin nimbakang panah taler ngeninin lambung celenge. Tatun celenge wantah asiki samalihnya panahe kapastu antuk Ida Sang Hyang Siwa mangda dados asiki. Ring sampune padem Si Murka encol Sang Arjuna nangsekin misadia pacang ngabut panahe sawireh Ida nenten madue kayun sangsaya. Kacingak Sang Arjuna encol pacang ngabut panahe, kala punika Ida Sang Hyang Siwa ngandika brangas, "Ih, enyen iba langgana pesan teka iju-iju nyemak panah tan patolihan. Nirdon cai maketu muah maganitri nongos di gunung alas nanging laksanan caine mamati-mati. Panganggon caine dogen pandita, nanging keneh caine corah." Kosek kayun Sang Arjunane mireng raos kadi punika mawastu kebus buka panggang, sawireh dukane kaliwat tur gelis nyaurin, "Nyen iba kaliwat ngawag mamunyi. Adeng-adeng cai ngraos eda kadlumuk. Mirib cai tusing nawang kai. Cai apang tangar kai tuah ane madan Sang Arjuna. Bas kaliwat iba mesuang munyi nyakitin kuping. jani kai ngorahin, yen iba tusing ngidih kapelihan, tur ngusap ebuk di batis kaine tuara buungan iba matiang kai." Sapunika pangandikan Sang Arjunane. Ida Sang Hyang Siwa gelis ngelepas panah kairing olih para dewane. Mabriuk sami ngembulin Sang Arjuna nanging Sang Arjuna nenten ajrih. Sang Arjuna daat tangar gelis nglepas panah marupa gulem maduluran ujan angin saha kilap tatit suarannya magrudugan. Malih Sang Hyang Siwa ngambil panah Nagapasa krura galak. Kapagpag olih Sang Arjuna antuk panah Geruda. Tan Kacritayang rames payudane, pamuputne senjatane pada telas dekdek lidek. yudane sane mangkin tanpa senjata, pada mamogol punika mawinan pada ejuk saling maruket saling pantigang. Santukan bes suene, pamuputnya kasoran Sang Arjuna tur keni kanjambak. Sang Arjuna polih ngwalesang sayaga ngintip saha kasaup cokor Sang Hyang Siwane, praya pacang kapantigang nanging Sang Hyang Siwa sane malingse dados juru boros saget ical tan palarpan. Sasampun sang Hyang Siwa malecat gelis turun sabeh sekar kadulurin weda pangastungkara jaya-jaya miwah suara genta paklening ring ambarane. Kacingak Sang Hyang Siwa maraga Ardanaresuari malingga ring sekar tunjunge. Swatejan Ida dumilah galang. Irika raris Sang Arjuna ngaturang sembah. "Inggih Ratu Bathara ampura pangubhaktin titiang i nista. Sakal niskala pangubhaktin titiang ring jeng Bhatara nenten tios. Palungguh Bhatara, meraga api medal saking kayu, maraga minyak medal saking santen. Palungguh Bhatara pacang malingga ring sang maraga luih sane setata ngulik tutur kadiatmika. Palungguh Bhatara ngebekin jagat. Palungguh Bhatara maraga unteng tatuane mautama. Palungguh Bhatara malingga ring sahananing sane wenten. Palungguh Bhatara ngebekin Bhuwana Agung miwah Bhuwana Alit. Palungguh Bhatara maraga Utpeti, Maraga Stiti. Palungguh Bhatara maraga Pamralinasahnaning sane wenten. Palungguh Bhatara pinaka jiwan jagate, pinaka jiwan sahananing sane katon miwah sane nenten katon. Sakadi lawat bulane sane wenten ring pasone madaging toya. Yan toyane ening bersih, janten cedang lawat bulane punika. Sapunika taler Palungguh Bhatara, wantah ring Sang Wicaksana saha langgeng mayoga semadi kewanten sane prasida nyingak Palungguh Bhatara saha sueca jeneklanggeng mapawayangan ring Ida. Palungguh Bhatara paragayan Ida Sang Hyang Widhi. Palungguh Bhatara maraga suci nirmala nenten sida antuk nglawatang. Nanging Palungguh Bhatara pacang prasida kapanggihin, prasida karasayang antuk Ida sang maraga Maha Yogi, saantukan kawiaktiannya wantah punika tetujon Ida sane pinih mautama." Durung puput Sang Arjuna ngaturang sembah gelis kacawis antuk Ida Sang Hyang Siwa, "Uduh Dewa Sang Arjuna, suba tatas Bapa tetujon I Dewane. Jani Bapa nganugrahin I Dewa panah madan Pasupati. Nah lautang terima Dewa". Sapunika pangandikan Ida Sang Hyang Siwa. Mawastu medal geni murub saking tangan Ida Sang Hyang Siwa tur marupa raksasa makta panah ngendih. Kaenjuhang panahe punika di gelis katerima antuk Sang Arjuna. Ri sampun panah katerima mawastu api murube punika masikian ring panahe. Sampun puput Sang Arjuna nunas panugrahan tumuli ngaturang bhakti. Lianan ring panah taler kaicen pamentangannya miwah kaicen gelungan. Mangda jangkep paicane, Sang Arjuna taler kaicen pawisik tata cara indik mayuda antuk Ida Sang Hyang
Siwa.
Kamis, 08 Desember 2011
Satua Bali : Sang Arjuna Nangun Tapa
Sang Arjuna Nangun Tapa
kaketus saking : Arjuna Wiwaha
Kacerita Sang Hyang Indra kalintang sungsut santukan Ida mireng orti Indrloka pacang kagebugin olih Niwatakawaca, ratun raksasane ring Manimantaka. Genah jagate punika ring bongkol Gunung Mahamerune tanggu kelod. Niwatakawaca kalintang sakti dane polih panugrahan Sang Hyang Rudra, nenten seda olih detia, denawa, raksasa miwah dewa. Nanging yan wenten manusa-manusa sakti, manda dane tangar ring urip. Indike punika karembugang olih Sang Hyang Indra kairing olih para Rsi kahyangane. Ida ngrincikang upaya pacang ngrereh kanti manusa sakti, sane prasida ngaonang Niwatakawaca, pradene rauh ngebug swargane. Kala punika kapireng kapir-kapiran orti Sang Arjuna sedek nangun tapa ring Gunung Indrakilane. Sang Arjuna pacang nunas kesaktian mangda molih ring payudan. Sang Hyang Indra sampun uning wantah, mula sengka anakenangun yasa mangda sida mapikolih, santukan gegodane kalintang akeh makadi pengliput wiyasan panca indrane. Mangda kayune nenten obah, patut teleb astiti bakti ring Ida Sang Hyang Widhi Wasa, ida stata ledang nganugrahin anake sane pageh ngawastawa ida. Sang Hyang Indra raris ngutus widiadarine sane ayu-ayu pitung diri, minakadi dedari Supraba miwah Tilottama manda ngoda tapan Sang Arjunane. Sadurung widiadarine pitung diri punika mamargi, dane tangkil dumun ring Sang Hyang Indra nunas panugrahan miwah pawisik. Sang Hyang Indra ngandika: "Cening widiadari ajak pepitu, bapa ngidih tulung teken cening, jani bapa ngutus i dewa luas ke gunung Inrakilane ngoda I Arjuna sane sedek nangun tapa. Sujatine i dewa suba jegeg-jegeg, jani buin icen panugrahan apanga kajegegan i dewane nikel ping dasa luihne teken kajegegan kurenan I Arjuna".
Langganan: Entri (Atom)
ind_Latn ban_Latn ban_Latn ban_Latn ban_Latn ban_Latn eng_Latn ban_Latn ban_Latn eng_Latn ban_Latn ban_Latn eng_Latn ban_Latn ban_Latn ban_Latn ban_Latn ban_Latn ban_Latn dyu_Latn ban_Latn ind_Latn ban_Latn ban_Latn ban_Latn ban_Latn ayr_Latn ind_Latn ban_Latn ban_Latn ban_Latn ban_Latn sun_Latn